OpenLLM-France/wikimedia huggingface dataset:
# Sangina

Sangina margolaritza-teknika bat da, hematite izena duen oxido ferrikoaren aldaera batean oinarritutakoa, batez ere biluzien estudioak eta erretratuak egiteko erabili izan dena. Hauts, barra zein laminatan erabili ohi da. Agertutako tonalitateak asko dira, beti ere gorriaren sailekoak (okrea, marroia, beixa...), eta hortik datorkio izena (frantsesetik, sanguine, "odolkara").
Hematitea Turkiako Sinope hiritik ekartzen ei zuten, eta hori dela-eta sinopia izena ere eman zitzaion teknika berberari. Hastapenetan freskoak prestatze lanetarako erabiltzen zuten, marrazkia aipatu euskarrian finkatzeko hain zuzen. XIV. mendearen amaiera aldean berezitu zen eta marrazkiak egiteko teknika modura propio erabili. Argitasuna eta ilusionismoa dira prozedura honek dakartzan efektu berezkoak, eta batik bat erretratuak eta biluziak sortzeko da aproposa. Artista askok heldu dio teknika honi: Leonardo, Michelangelo, Pontormo, Lorrain, Le Brun, Fragonard eta frantziar inpresionistek –Manet, Renoir, Morisot, eta abar-.

## Erreferentziak

* ↑ Sangina, Euskalterm, Hiztegi terminologikoa, 2003 (noiz kontsultatua: 2024-10-30)
* ↑ Sangina. Aritz, Guggenheim museoa (Noiz kontsultatua: 2024-10-30).

## Kanpo estekak

* Datuak: Q901944
* Multimedia: Red chalk drawings / Q901944
# Anne Charlotte Leffler

Anne Charlotte Edgren-Leffler, Caianelloko dukesa (1849ko urriaren 1a - 1892ko urriaren 21a), suediar idazlea izan zen.

## Biografia

John Olof Leffler eskolako zuzendariaren eta Gustava Wilhelmina Mittag-en alaba izan zen. Bere neba Gösta Mittag-Leffler matematikari ezaguna izan zen. Leffler lehen familiartean hezitua izan zen eta, ondoren, hamarhiru urte zituenetik Wallinska skolan eskolan ikaslea izan zen, agian Stockholmeko emakumezkoen eskolarik aurreratuena garai hartan.
1869an bere lehenengo liburua agertu zen, baina bere izena erantsi zion lehenengoa Ur lifvet ("Bizitzatik", 1882) izan zen, Suediako gizartearen goi zirkuluei buruzko zirriborro errealista batzuen saila, beste hiru bildumek jarraitua izenburu berarekin. Bere lehen idazlanak, Skådespelerskan ("Aktorea", 1873) eta bere ondorengoak, Stockholmen anonimoki ekoiztu zituen, baina 1883an bere ospea Sanna kvinnor ("Benetako emakumeak") eta En räddande engel ("Askatzearen aingerua") lanekin ezarri zen. Sanna Kvinnor feminitate faltsuari zuzenduta dago, eta ongi jaso zen Alemanian eta Suedian.
Anne Leffler ezkondu zen G. Edgrenekin 1872. urtean, baina 1884. urteaz geroztik, senarrarengandik banatu zen, ez baitzituen Anneren ikuspegi aurreratuak partekatzen. Ingalaterran denbora batzuk eman zituen, eta 1885. urtean Hur man gör gott ("Nola egiten da ona?") ekoiztu zuen, 1888. urtean Kampen för lyckan ("Zoriontasuna lortzeko borroka") jarraitu zion eta Sofia Kovalevskayak lagundu zion. Ur Lifvet saileko beste liburuki bat agertu zen 1889an, eta Familjelycka ("Etxeko zoriontasuna", 1891) bigarren ezkontzaren ondorengo urtean (Pasquale del Pezzo italiar matematikariarekin, Caianelloko dukea) sortu zuen.
Bere idazkera dramatikoa Ibsenen eta Strindbergen arteko lotura da, eta bere zuzentasun maskulinoak, eta aurreiritzien eta argitasunen askatasunak, bere lanak oso begirune handikoak egin dituzte Suedian. Bere azken liburua, Sofia Kovalevskaya bere lagunaren biografia (1892) izan zen, Sonyaren autobiografiaren sarrera gisa egin zuena.
Leffler apendizitisaren konplikazioengatik hil zen 1892an, Napolin (Italia).
* Datuak: Q243068
* Multimedia: Anne Charlotte Leffler / Q243068
# Sinopia

Sinopia burdin oxidoz osatutako pigmentua da, normalean okre gorrixka (lur gorria), horma-pinturarako gehien erabiltzen dena, nahiz eta beste tonu batzuk ere izan, esaterako, horia eta beltza. Izenaren jatorria Turkiako Sinop eskualdeko lur gorri baliotsuetatik dator. Sinopia erabili izan da fresko pintura bat egin aurretik, horman irudikatzen den zirriborroa egiteko. Horregatik, marrazki edo teknika honi ere "sinopia" deritzo.

## Historia

Sinopia aztarnak aurkitu izan dira Antzinako Egiptoko tenpluetako horma-pinturetan, fresko pinturaren aurrekari gisa. Teknika hau erromaniko horma-pinturetan ere erabili izan zen.
XVI. mendean paperean edo oihalean (kartoia) aldez aurreko irudia egin eta ondoren horman jarrita, zulatuz, margolariari gidatzeko horma-irudia lortzen zen. XV. mendera arte, koloretako hautsa hormaren gainean jartzen zen eta kedarrez betetako zaku baten bitartez, kartoiaren zuloak (spolvero) betetzen ziren. Sistema hau erabiltzeko, Michelangelok eta Rafaelek lur gorria erabili zuten.

## Ikus, gainera

* Sangina

## Kanpo estekak

* Datuak: Q2303165
* Multimedia: Sinopia / Q2303165
# Fresko

Freskoa (italieratik affresco) horma edo sabai igeltsuztatu hezean (freskoan) kare-urez nahastutako koloreak erabiliz egindako pintura da. Gisua margolariak egunean egin dezakeen lanaren arabera zabaltzen da, lehortuz gero gogortu egiten baita, eta hezea behar du izan koloreak xurgatu ditzan. Aireko karbono dioxidoak karearekin erreakzionatzean koloreak igeltsuan finkatzen ditu.
Egiptoarrek, grekoek eta erromatarrek arrautza, Arabiako goma, lekeda eta argizaria erabiltzen zuten koloreak nahasteko.
Freskoan egindako pinturak garbitasun eta argitasun handia ematen dio koloreari. Baina margolaria baldintza jakin batzuetan lan egitera behartuta dago, eta horregatik gutxi erabiltzen da gaur egun.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Ikus, gainera

* Sinopia

## Kanpo estekak

* Datuak: Q134194
* Multimedia: Frescos / Q134194
# Hemimycena pseudolactea

Hemimycena pseudolactea Hemimycena familiako onddo espezie bat da. Ez du nahikoa haragi kontsumorako.
Sinonimoak: Mycena pseudolactea (Basionimoa), Marasmiellus pseudolacteus, Helotium pseudolacteum.

## Deskribapena

Kapela: Oso txikia, 0,5 eta 2,5 cm bitarteko diametrokoa, ganbil-kanpai itxurakoa eta laua, ertz irregularra eta gardentasunagatik ildaskatua. Kapelaren azala zuri monokronoa.
Orriak: Zuriak, adnatuak edo dekurrente samarrak, zabal, lamelulekin, ertza ere zuria.
Orri dekurrenteak: Hanka ukitzeaz gain beherantz jarraitzen dutenak.
Hanka: 3 eta 5 cm bitarteko garaierakoa (luzea kapelarekin alderatuta), pruinaduna, fina, zuria, eraztun gabea.
Haragia: Hutsala, usain gabekoa.
Etimologia: Mycena terminoa latinetik dator, perretxikoa, onddoa, esan nahi du. Pseudolactea epitetoa, Mycena lactea-ren antzekoa delako du

## Jangarritasuna

Interes gastronomikorik gabea.

### Nahasketa arriskua

Hemimycena lactea delakoak ezberdintasun mikroskopikoak bakarrik ditu. Hemimycena cucullata espeziearen orriak koska gutxiago dute eta habitat zabalagoa du.

## Sasoia eta lekua

Udazkenean. Saprofitoa, mendiko koniferetako hosto hiletan.

### Banaketa eremua

Kanada, Alaska, Ameriketako Estatu Batuak, Europa, Errusia.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Cetto, Bruno. (1987). Guia de los hongos de Europa. Ediciones Omega, S. A. Barcelona, 293 or. ISBN 84-282-0887-5 (T. 4). ISBN: 84-282-0538-8 (O.C.)..
* ↑ (Gaztelaniaz) Sociedad micológica Barakaldo. Investigación y divulgación de la micologia.
* ↑ (Gaztelaniaz) Ubillos Javier. (2020). Curso de iniciación a la micología, fichas micológicas. Asociacion cultural “Baxauri” Kultur Elkartea Mikologia, Bajauri, Cofradia Vasca de Gastronomia.
* ↑ Hemimycena pseudolactea: GBIF—the Global Biodiversity Information Facility.

## Kanpo estekak

* Datuak: Q10672555
* Multimedia: Hemimycena pseudolactea / Q10672555
# Hydropus marginellus

Hydropus marginellus Marasmiaceae familiako onddo espezie bat da.

## Deskribapena

Kapela: 2 cm inguruko diametrokoa, unbilikatua, arrexka kolorekoa, ertz zurbila, ildaskatua edo pruinaduna.
Orriak: Dekurrente samarrak, zurixkak, ertza arrexka kolorekoa.
Orri dekurrenteak: Hanka ukitzeaz gain, beherantz jarraitzen duten orriak.
Hanka: 2 cm inguruko garaietakoa eta 0,2 cm inguruko lodierakoa, arre ilun kolorekoa, hauts-itxurakoa.
Haragia: Mehea, hauskorra, urtsua, usain ahularekin.

## Jangarritasuna

Ez da jangarria.

### Nahasketa arriskua

Mycena generoko espezieekin?

## Sasoia eta lekua

Udaberrian, udan eta udazkenean. Koniferoen motzondoetan, bereziki Abies-etan.

### Banaketa eremua

Kanada, Ameriketako Estatu Batuak, Alaska, Puerto Rico, Europa, Errusia, Australia.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Bon,Marcel. (1988). Guia de Campo de los hongos de Europa. Ediciones Omega, S. A. Barcelona, 170 or. ISBN 84-282-0865-4..
* ↑ Hydropus marginellus: GBIF—the Global Biodiversity Information Facility.

## Kanpo estekak

* Datuak: Q10528945
* Multimedia: Hydropus marginellus / Q10528945
# IFK Mariehamn

IFK Mariehamn Åland Uharteetako Mariehamn hiriburuko futbol-taldea da. Gaur egun, Veikkausliiga jokatzen dihardu.

## Historia

Kirol taldea 1919an sortu zen baina futbol-atala 1930 hamarkadaren erdikoa da. 2005ean maila gorenera igo zen eta 2015ean kopa eta 2016an liga irabazi zituen.

## Palmaresa

* Liga (1): 2016.
* Kopa (1): 2015.

## Ikus, gainera

* Veikkausliiga

## Erreferentziak

* Datuak: Q252276
* Multimedia: IFK Mariehamn / Q252276
# Luz Arcas

Maria Luz Arcas Lopez, ezagunagoa Luz Arcas izenez (Malaga, Andaluzia, 1983) malagar dantzaria eta eszena zuzendaria da. 2024ko Dantza Sari Nazionala irabazi zuen sorkuntza kategorian.

## Bizitza

Malagan jaio zen 1983. urtean. Koreografian lizentziatu zen María de Ávila Goi Mailako Kontserbatorioan eta Eszena Zuzendaritzan Madrilgo Arte Dramatikoko Goi Mailako Errege Eskolan. Indiako dantza klasikoak ikasi zituen. Dantza garaikidean ikasten jarraitu zuen Brusela, Amsterdam, Kroazia zein Berlinen; besteak beste, David Zambrano, Erna Omärsdottir, Bruno Caverna, DD Dorvillier, Laura Aris eta Iñaki Azpillagarekin.
2009an La Phármaco izeneko dantza konpainia sortu zuen. Sortu dituen lan batzuk hauxek dira: ‘Mariana’, Sevillako XXII. Flamenko Biurtekoan aurkeztu zena, ‘Todas las santas’, Cadizko FITen estreinatu zena, eta ‘Trilla’, 2022an Malagako Thyssen Museoan aurkeztu zena.
Europan, Afrikan, Amerikan eta Asian egin ditu irakaskuntza-proiektuak. 2022ko urrian Pensé que bailar me salvaría liburua argitaratu zuen.

## Sariak eta aintzatespenak

* 2015ean, Dantza Kritikoaren El Ojo Crítico Saria eta Lorca Sarietan Emakumezko Dantzari Interpreterik Onenaren Saria jaso zituen.
* 2017an Max sarietan Emakumezko Dantza Interprete Onenaren sarirako finalista izan zen.
* 2022an Max sarietan Emakumezko Dantza Interprete Onenaren sarirako finalista izan zen, berriz.
* 2023an Dantza Ikuskizun Onenaren Godot Saria irabazi zuen Mariana lanarengatik.
* 2023an, Emakumezkoen Dantza Interprete Onenaren finalista izan zen Talia Sarietan. Gainera, Injuve Saria eta Malaga Crea ere jaso zituen.
* 2024an, Kultura eta Kirol Ministerioak Dantza Sari Nazionala izendatu zuen Sorkuntza modalitatean, 30.000 euroko saria. Edizio horretan bertan, Lorena Nogalek Interpretazio kategoriako saria jaso zuen.

## Erreferentziak

* ↑ (Gaztelaniaz) «Luz Arcas: "Está pasando algo con la danza y Málaga se lo está perdiendo"» OndaCero 2024-10-25 (Noiz kontsultatua: 2024-10-30).
* 1 2 3 4 5 6 7 8 9 10 11 12 13 14 15 16 «Lorena Nogal y Luz Arcas, Premios Nacionales de Danza 2024» www.cultura.gob.es.
* ↑ Castellano, Ángeles. (2024-10-07). «Luz Arcas y Lorena Nogal, Premios Nacionales de Danza en las modalidades de creación e interpretación» El Periódico de España.
* ↑ ISSN https://www.cultura.gob.es/actualidad/2024/10/241007-premio-nacional-danza.html..
* ↑ (Gaztelaniaz) «La Phármaco, Luz Arcas | Compañía de danza contemporánea» La Phármaco (Noiz kontsultatua: 2024-10-30).
* ↑ Térmica, La. (2024-05-27). «La coreógrafa Luz Arcas y la cantaora Boterita, talento malagueño que explorará la tradición desde la vanguardia en el festival Foolk» La Térmica.
* ↑ «El Centro Cultural Mirador del Carmen acogerá el espectáculo ‘La cosa y la fuerza’ de la bailarina y coreógrafa malagueña Luz Arcas» Ayuntamiento de Estepona.
* ↑ País, El. (2024-10-07). «Lorena Nogal y Luz Arcas ganan los Premios Nacionales de Danza de 2024» El País.

## Ikus, gainera

* Manuela Carrasco
* Melania Olcina

## Kanpo estekak

* Datuak: Q130611650
# AC Oulu

AC Oulu (llaburki, ACO) Oulu hiri finlandiarreko futbol-taldea da. 2002. urtean sortu zuten Ouluko hainbat taldek eta urte gutxitan, Finlandiako futbol talde onenen artean izatea lortu du. Izan ere, talde hauen helburua, 2000ko hamarkadan Oulu hiriak galdutako ospea berreskuratzea eta goren mailako futbola eskualde horren berrezartzea izan zen. Baita lortu ere, gaur egun, bi urte Ykkönen bigarren mailan igaro oondoren, lehenengo mailara itzuli baita taldea.
Taldearen zaleak Sinitähdet izenaz ezagunak dira (euskaraz: Izar urdinak) eta Veikkausliigako zale entzutetsuenetakoak dira.

## Historia

* 2002an, Ouluko talde garrantzitsuenek, haien artean Tavaritek, OLSk, OPSk eta OTPk, Allianced Club Oulu taldea sortu zuten. Tavarit ospetsuenak behea jo ostean, talde hauen helburua Ouluk goren mailako futbola berreskuratzea izan zen.
* 2003an, talde berri honek, Tervariten futbol-taldeak utzitako postua hartu eta zortzigarren postua lortu zuen Ykkönen ligako 2003 denboraldian.
* 2006. urtean, 5.000 ikusleentzako edukiera duen Castrén estadioa eraikitzen amaitu zen.
* 2006 denboraldian, AC Oulu taldea bigarren postuan gelditu zen eta Veikkausliiga lehenengo mailarako igoera txartela eskuratu zuen. Urte honetan, diru arazoak ia taldearen porrota ekarri zuen.
* 2007ko Veikkausliigan, 22 puntu baino ez zituen lortu taldeak eta azkeneko postuan gelditu ostean, bigarren mailara jaitsi zen berriro ere.
* 2009an, Ykkönengo txapeldun bihurtu eta mailaz igo zen. Jokatutako partiduen %62a irabazi zuen eta 53 punturekin, taldeak inoiz egindako denboraldi onena izan zen.

## Futbol zelaia

Partiduak 2006. urtean ireki zen Castrén estadioan jokatzen ditu. Bost mila ikusleentzako edukiera du futbol-zelai honek eta finlandieraz Castrenin urheilukeskus edo Castrenin kenttä izenak jasotzen du.
Futbolaz gain, besteak beste bandy, hockey, saskibaloi, boleibol eta beibol partiduak jokatzen dira zelai honetan.

## Irabazitako txapelketak

* 2009ko Ykkönen txapelketa.

## Jokalari ospetsuenak

* Seth Ablade
* Janne Hietanen
* Mika Nurmela
* Rafinha

## Ikus, gainera

* Veikkausliiga

## Kanpo estekak

* Sinitähdet (Finlandieraz)
* Datuak: Q289516
* Multimedia: AC Oulu / Q289516

## Erreferentziak

* ↑ AC Oulun ottelut
* ↑ AC Oulun uutiset
# FC Inter Turku

FC Inter (Inter Turku izenaz ezaguna) Turkuko futbol-taldea da. 1990. urtean sortu zen eta 1996. urtetik Veikkausliigan aritu da Turkuko beste talde garrantzitsuarekin batera TPS.

## Historia

1990. urtean sortu zuen Stefan Håkans enpresaburuak, bere 11 urteko semea ez zutelako Turkuko beste taldeetan onartzen. Hasieran gazteen talde bezala hasi zen baina gutxinaka mailaz igo zen 1996. urtean Veikkausliigara iritsi zen arte.
1997. urtean bigarren mailara jetsi zen berriro baina hala ere, taldea kanpotarrez hornitu ondoren berriro igotzea lortu zuen hurrengo urtean.
2008an Liga irabazi zuen eta 2009an Kopa. 2011 eta 2012an Ligan bigarren egin zuen. 2018an bigarren Kopa bat irabazi du.

## Palmaresa

* Liga (1): 2008.
* Kopa (2): 2009, 2018.
* Ligako Kopa (1): 2008.

## Jokalari onenak

* Diego Corpache
* Tomi Petrescu
* Artim Šakiri

## Ikus, gainera

* Veikkausliiga

## Kanpo estekak

* Datuak: Q222877
* Multimedia: FC Inter Turku / Q222877
# Adarretako marasmio

Adarretako marasmioa edo xiria (Collybiopsis ramealis) Marasmiaceae familiako onddo espezie bat da. Haragi gutxi du kontsumitzeko. Adarretan hazten diren Marasmius txiki sinpatikoenetako bat da, eta hainbat espezie ezagutzen dira.
Sinonimoak: Agaricus ramealis (Basionimoa), Marasmius ramealis, Micromphale rameale, Gymnopus ramealis, Micromphale ramealis, Gymnopus ramealis, Chamaeceras ramealis, Marasmiellus ramealis, Agaricus amadelphus, Micromphale amadelphum, Marasmius amadelphus, Marasmiellus amadelphus, Chamaeceras amadelphus.

## Deskribapena

Kapela: 0,5 eta 1,5 cm arteko diametrokoa, ganbila, gero zabaldua edo apur bat hondoratua erdian; arrosa zurbil edo arrosa-okre kolorekoa. Azal zimurtsua eta matea.
Orriak: Zuriak edo apur bat arrosaz tindatuak; nahiko zabal, tartean orritxorekin, meheak, itsatsiak edo apur bat dekurrenteak.
Orri dekurrenteak: hanka ukitzeaz gain, beherantz jarraitzen duten orriak.
Hanka: Laburra, normalean okertua, pixka bat lodituta substratuarekin txertatzean, zuria edo arrosaz koloreztatua, edo gorri-lehoi kolorekoa; behealdean iletxoz estalita dago, ikusten direnak edo ez.
Haragia: Mehea, mintzezkoa, eta usain berezirik gabea.
Etimologia: Marasmiellus terminoa grezierazko “marasmus” hitzetik dator, ahulgarria esan nahi du. Ramealis epitetoa latinetik dator, adar, esan nahi duen "rameus" hitzetik. Adarretan hazten delako.

## Jangarritasuna

Ez du sukaldaritzarako interesik, haragi gutxi duelako.

### Nahasketa arriskua

Marasmius rotula delakoarekin eta adarretan hazten diren beste Marasmiellus txiki batzuekin, hainbat espezie ezagutzen dira.

## Sasoia eta lekua

Udako azken euriteekin agertzen da, eta udazkenean; hostozabaletako adar erorien edo enbor hiletan, oteen adaxka hiletan, bakanagoa da koniferetan, oso ohikoa da gure basoetan.

### Banaketa eremua

Kanada, Ameriketako Estatu Batuak, Mexiko, Martinika, Panama, Ekuador, Brasil, Europa, Errusia, Hego Korea, Taiwan, Australia, Benin, Kongoko Errepublika Demokratikoa, Zimbabwe.

## Erreferentziak

* ↑ Euskal Herriko perretxiko eta onddoak, 2013, 2014, 2016, 2017, Fernando Pedro Pérez, Kultura Saila, Eusko Jaurlaritza • Bizkaiko Perretxiko eta Onddoak, A.D.E.V.E., 2012 • Euskalnatura • Euskal Herriko Onddoak. 5 tomos, Luis García Bona, Kriselv, 1987 • Catálogo micológico del País Vasco, Aeranzadi, 1973 • Mendizalearen Hiztegia [mikologia], Ostadar Mendi Taldea.
* ↑ (Gaztelaniaz) Mendaza, Ramon, Diaz, Guillermo. (1987). Guia fotografica y descriptiva 800 especies a todo color. Iberduero, 237 or. ISBN 84-404-0530-8..
* ↑ (Gaztelaniaz) Palacios Quintano Daniel. (2014). Disfrutando con las setas. Leitzaran, Grafikak S.L. Andoain, Gipuzkoa, 256 or. ISBN 978-84-617-0196-4..
* ↑ (Gaztelaniaz) Cetto, Bruno. (1987). Guia de los hongos de Europa. Ediciones Omega, S. A. Barcelona, 235 or. ISBN 84-282-0541-X (T. 3). ISBN: 84-282-0538-8 (O.C.)..
* ↑ (Gaztelaniaz) Bon,Marcel. (1988). Guia de Campo de los hongos de Europa. Ediciones Omega, S. A. Barcelona, 176 or. ISBN 84-282-0865-4..
* ↑ Marasmiellus ramealis: GBIF—the Global Biodiversity Information Facility.

## Kanpo estekak

* Datuak: Q670544
* Multimedia: Marasmiellus ramealis / Q670544
# FC Haka Valkeakoski

FC Haka Valkeakoski edo FC Haka (finlandieraz: Valkeakosken Haka) Valkeakoski hiri finlandiarreko futbol taldea da. Helsinki HJKren ondoren Finlandiako palmaresik onena duen taldea da izan ere 9 ligaz gain 12 kopa irabazi baititu. Izatez kopa gehien irabazi dituen taldea da.

## Historia

* 1919. urtean, Haka Valkeakoski kirol-taldea sortu zen Valkeakoski hiri finlandiarrean.
* 1934ean, Haka Valkeakoskiren futbol-taldea sortu zen, FC Haka. Lehen partidua TaParen aurka jokatu zuen eta 0-5 galdu zuen. Hala ere, 1942an, futbol-taldearen ospea puzten hasi zen Tavastia antzinako lurraldean jokatzen zen txapelketa bat irabazi ostean.
* 1960ko hamarkada loriatsua izan zen: 1960ko (lortutako lehenengoa), 1962ko eta 1965eko liga txapelketak irabazi zituen eta 15 urtetan 5 kopa irabazi zituen. Gainera, lehenengo zazpi postuen artean bukatu zituen 60ko hamarkadan jokatu ziren Liga guztiak. Azkenik, aipatu beharra dago Liga eta Kopa txapelketak urte berean eskuratu zituen lehenbiziko talde finlandiarra izan zela, 1960. urtean hain zuzen.
* 1972an, FC Haka taldea bigarren mailara jaitsi zen; hala ere, nahiz eta urte latzak izan ziren, bi urteren buruan lehenengo mailara igotzea lortu zuten berriz.
* 1977. urtean, bi txapelketak irabazi zituen berriro ere taldeak, liga eta kopa.
* 1980ko hamarkadan gorenera iritsi zen taldea; nahiz eta, ez zuen ligarik irabazi, hiru kopa eskuratu zituen, 1982koa, 1985ekoa eta 1988koa. Hamarkada honetan gaur egunera arte iraun dion ezizena jaso zuen, "Kopen errege" ezizena hain zuzen. Gainera, 1983-84ko Europako Errekopa txapelketako final laurdenetaraino iritsi zen, eta bertan, Juventus taldeak 1-0 eta 0-1 garaitu zuen.
* 90eko hamarkada bukaeran eta XXI. mendearen hasieran, taldeak txapelketa asko irabazi zituen: haien artean, 1995eko, 2004ko eta jarrian irabazi zituen 1998ko eta 1999ko ligak, 1995eko Finlandiako Liga Kopa eta 1997ko, 2002ko eta 2005eko kopak. 2005ekoa, FC Hakak irabazitako azkeneko txapelketa izan da.
* 2012an maila galdu zuen.

## Futbol zelaia

FC Haka taldearen futbol-zelaia Valkeakoski hirian dagoen Tehtaan kenttä da. Taldeak 1930eko hamarkadatik bertan jokatzen ditu partiduak, nahiz eta eraberritze lan ugari izan den eraiki zenetik. Guztira, 3.516 ikusleentzako eserlekua dago futbol-zelaian, hala ere, ikusleek zutik egoteko aukera dute ere.
Futbol-zale gehien 1999. urtean bildu zen, guztira, 6.400 ikusle gerturatu ziren Helsinki JK eta FC Hakaren arteko partidua ikustera.

## Palmaresa
### Finlandian: 22

* Liga (9): 1960, 1962, 1965, 1977, 1995, 1998, 1999, 2000, 2004.
* Kopa (12): 1955, 1959, 1960, 1963, 1969, 1977, 1982, 1985, 1988, 1997, 2002, 2005.
* Ligako Kopa (1): 1995.

## Jokalari ospetsuenak

| Marlon Harewood Olli Huttunen Jari Niemi | Mika Nurmela Mixu Paatelainen Juhani Peltonen | Valeri Popovitx Teemu Tainio |

## Kanpo estekak

* Haka Valkeakoski (Finlandieraz)
* Datuak: Q275138
* Multimedia: FC Haka / Q275138

## Erreferentziak

* 1 2 FC Hakan historia
* ↑ Tehtaan kenttä
# Adam Wilhelm Moltke

Adam Wilhelm Moltke (Einsidelsbor, 1785eko abuztuaren 25a – Kopenhage, 1864ko otsailaren 15a) daniar politikaria izan zen. Danimarkako lehen ministroa izan zen 1848tik 1852ra.
Moltke familia noble germano-daniarrean jaio zen. 1845ean Finantza ministro izendatu zuten eta 1848an kargugabetu zuten gobernu absolutista erori zenean. Hala ere, handik egun gutxira lehen ministro izendatu zuten. Bere gobernua kontserbadore eta liberalen aliantza izan zen, baina liberalen erretiratzearen ondoren gero eta kontserbadoreagoa bihurtu zen. 1852an ordezkatu egin zuten.
1818an Bregenvedteko konde bihurtu zen bere aita hil ondoren.
* Datuak: Q351178
* Multimedia: Adam Wilhelm Moltke / Q351178
# Wendela Hebbe

Wendela Hebbe, jaiotzez Åström (Jönköping, 1808ko irailaren 9a – Stockholm, 1899ko abuztuaren 27a), suediar kazetari eta idazle bat izan zen. Uste da Suediako egunkari bateko lehen emakume kazetaria izan zela. Suediako zirkulu literario erradikaletan toki esanguratsua izan zuen.

## Erreferentziak

* ↑ (Suedieraz) Berger, Margareta, Pennskaft: kvinnliga journalister i svensk dagspress 1690-1975 [Penholders: Emakume kazetariak 1690-1975 bitarteko suediar prentsan], Norstedt, Stockholm, 1977
* Datuak: Q3567227
* Multimedia: Wendela Hebbe / Q3567227